Nog ŉ politikus staan geliefde aan dood afDie IVP-leier Mangosuthu Buthelezi en sy vrou Irene Audrey Thandekile Buthelezi (Foto verskaf/ANA) Die Demokratiese Alliansie het Dinsdag gesê hy deel in die hartseer van die Johannesburgse burgemeester Herman Mashaba met die afsterwe van sy suster. Salome Mashaba is Dinsdag oorlede. “Haar afsterwe is ŉ tragiese verlies vir die Mashaba-familie en sy sal gemis word. Sy het ŉ onuitwisbare merk gelaat in die gemeenskap van Hammanskraal in Pretoria,” het die Gautengse premierskandidaat Solly Msimanga gesê. Msimanga het sy meegevoel betuig met die Mashaba-familie en vriende namens die DA. Die oorsaak van haar dood is nog nie bekend gemaak nie. Maroela Media het vroeër berig die IVP-leier Mangosuthu Buthelezi se vrou Irene Audrey Thandekile Buthelezi is in die ouderdom van 89 ná ŉ lang siekbed oorlede. Prinses Irene en Buthelezi was amper 67 jaar lank getroud. Irene se begrafnisdiens vind Vrydagoggend by die Ulundi-stadion in KwaZulu-Natal plaas. Die familie het hul dankbaarheid uitgespreek oor al die boodskappe van ondersteuning.